A Bizottság 156/2002/EK rendelete

(2002. január 28.)

a tej és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló 174/1999/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1670/2000/EK rendelettel [1] módosított, a tej- és a tejtermékpiac közös szervezéséről szóló, 1999. május 17-i 1255/99/EK tanácsi rendeletre [2] és különösen annak 31. cikke (14) bekezdésére,

mivel:

(1) A legutóbb a 2298/2001/EK rendelettel [3] módosított, a tej és tejtermékekre vonatkozó kiviteli engedélyek és export-visszatérítések tekintetében a 804/68/EGK tanácsi rendelet alkalmazására vonatkozó különös részletes szabályok megállapításáról szóló, 1999. január 26-i 174/1999/EK rendelet [4] 15. cikke a sajt kivitele után járó visszatérítések között rendeltetési hely szerint tesz különbséget. Az Európai Közösség és a Svájci Államszövetség közötti, a mezőgazdasági termékek kereskedelméről szóló, 1999. június 21-én Luxembourgban aláírt kétoldalú megállapodás alapján a Svájcba exportált sajt után járó visszatérítést a jelenleg megerősítés alatt álló megállapodás hatályba lépésének időpontjától kezdve eltörlik. A megállapodás 17. cikke alapján a megállapodás az említett cikkben említett valamennyi megállapodás megerősítéséről vagy jóváhagyásáról szóló okiratok letétbe helyezéséről szóló utolsó értesítést követő második hónap első napján lép hatályba. A megállapodás rendelkezéseinek e tekintetben történő betartása biztosításának érdekében a 174/1999/EK rendelettől való eltérésként a 2594/2001/EK bizottsági rendelet [5] az érintett engedélyek érvényességi idejét lerövidíti, hogy a megállapodás hatályba lépésekor a rendeltetési helyként Svájcot feltüntető, a visszatérítést előzetesen megállapító kiviteli engedélyek érvényüket veszítsék. Mivel azonban Svájc a "más rendeltetési hely" zónába tartozik, és Liechtensteinnel vámuniót alkot, a fenti rendelet 15. cikkének (1) bekezdése alapján a Svájctól eltérő rendeltetési helyre kiállított engedély a svájci piacon történő forgalomba hozatal céljából vélhetően a Svájcba vagy Liechtensteinbe történő kivitel során is felhasználható lenne. Az ilyen eltérítés kockázatának az elhárítása érdekében két külön zónát kell létrehozni, egyet Svájc és egyet Liechtenstein számára.

(2) Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

A 174/1999/EK rendelet 15. cikke (3) bekezdésének a helyébe a következő szöveg lép:

"(3) Az (1) bekezdésben említett zónák a következők:

- I. zóna: 055, 060, 070 és 091–096 rendeltetési hely szerinti kódok,

- II. zóna: 072–083 rendeltetési hely szerinti kódok,

- III. zóna: 400 rendeltetési hely szerinti kód,

- IV. zóna: 037 rendeltetési hely szerinti kód,

- V. zóna: 039 rendeltetési hely szerinti kód,

- VI. zóna: az összes többi rendeltetési hely szerinti kód."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet a hatálybalépése napján vagy azt követően kérelmezett engedélyekre kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. január 28-án.

a Bizottság részéről

Franz Fischler

a Bizottság tagja

[1] HL L 193., 2000.7.29., 10. o.

[2] HL L 160., 1999.6.26., 48. o.

[3] HL L 308., 2001.11.27., 16. o.

[4] HL L 20., 1999.1.27., 8. o.

[5] HL L 345., 2001.12.29., 32. o.

--------------------------------------------------